Rådets afgørelse

af 27. maj 2002

om indgåelse af tillægsprotokollen til aftalen om oprettelse af en associering mellem Det Europæiske Økonomiske Fællesskab og Republikken Malta med henblik på at associere Malta til det femte rammeprogram for forskning, teknologisk udvikling og demonstration (1998-2002)

(2002/410/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 170, stk. 2, sammenholdt med artikel 300, stk. 2, første afsnit, første punktum, og artikel 300, stk. 3, første afsnit,

under henvisning til forslag fra Kommissionen(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Aftalen om oprettelse af en associering mellem Det Europæiske Økonomiske Fællesskab og Malta(3) trådte i kraft den 1. april 1971.

(2) Det Europæiske Råd konkluderede på sit møde i Luxembourg den 12.-13. december 1997, at kandidatlandene kunne associeres med Fællesskabets rammeprogrammer for forskning og teknologisk udvikling som led i den førtiltrædelsesstrategi, der skulle iværksættes over for disse lande.

(3) Ved afgørelse nr. 182/1999/EF(4) vedtog Europa-Parlamentet og Rådet for Den Europæiske Union det femte rammeprogram for Det Europæiske Fællesskabs indsats inden for forskning, teknologisk udvikling og demonstration (1998-2002).

(4) På mødet i Helsingfors den 10. og 11. december 1999 vedtog Det Europæiske Råd i februar 2000 at indkalde en bilateral regeringskonference om Maltas tiltrædelse af Den Europæiske Union.

(5) Den 3. april 2000 meddelte Malta formelt Kommissionen, at landet ønsker en associering med det femte rammeprogram fra den 1. januar 2001.

(6) Den 17. oktober 2000 traf Rådet afgørelse om at bemyndige Kommissionen til at føre forhandlinger på Fællesskabets vegne om en tillægsprotokol til associeringsaftalen med henblik på at associere Malta til det femte rammeprogram (i det følgende benævnt "tillægsprotokollen").

(7) Med forbehold for senere indgåelse gav Rådet ved afgørelse 2001/516/EF(5) bemyndigelse til undertegnelse og foreløbig anvendelse fra den 1. marts 2001 af den tillægsprotokol, som de nævnte forhandlinger var mundet ud i.

(8) Tillægsprotokollen blev undertegnet i Bruxelles den 20. juni 2001.

(9) Tillægsprotokollen bør indgås, og Maltas myndigheder bør underrettes om dens endelige ikrafttrædelse -

VEDTAGET FØLGENDE BESLUTNING:

Artikel 1

Tillægsprotokollen til aftalen om oprettelse af en associering mellem Det Europæiske Økonomiske Fællesskab og Republikken Malta med henblik på at associere Malta med det femte rammeprogram for forskning, teknologisk udvikling og demonstration (1998-2002) godkendes på Fællesskabets vegne.

Artikel 2

I overensstemmelse med tillægsprotokollens artikel 10 underretter formanden for Rådet Republikken Malta om, at de nødvendige procedurer for tillægsprotokollens ikrafttrædelse er blevet gennemført på Fællesskabets vegne.

Artikel 3

Denne afgørelse har virkning fra dagen for offentliggørelsen i De Europæiske Fællesskabers Tidende.

Udfærdiget i Bruxelles, den 27. maj 2002.

På Rådets vegne

M. Arias Cañete

Formand

(1) EFT C 103 E af 30.4.2002, s. 208.

(2) Udtalelse af 9.4.2002 (endnu ikke offentliggjort i EFT).

(3) EFT L 61 af 14.3.1971, s. 2.

(4) EFT L 26 af 1.2.1999, s. 1.

(5) EFT L 186 af 7.7.2001, s. 34.